19-åringen, som representerer Konnerud, ble nummer to i det gjeveste selskapet, kun slått av Maiken Caspersen Falla.

Stavås Skistad har et passende navn for en langrennsløper. Det har hun fått høre før.

– Men jeg er godt fornøyd med navnet, smiler hun.

Den 182 cm høye sprinteren imponerte stort gjennom hele dagen. Hun var raskest av alle i prologen. 2. plassen i finalen er det beste hun har gjort på seniornivå. På juniornivå tok hun sølv i VM tidligere i år. Men for Stavås Skistad var det ingen selvfølge at hun skulle satse på langrenn.

– Jeg har drevet med mange andre idretter, men det ble ski. Jeg synes det var gøy å gjøre det selv - ikke være på lag. Ikke være avhengig av noen. Jeg er veldig egoistisk. På håndballbanen var jeg ikke glad hvis jeg ikke scoret flest mål. Nå er det bare meg. Det er like greit, sier hun.

19-åringen er ikke redd for å stikke seg frem. Hun er heller ikke den som går stille i dørene. Stavås Skistad har selvtilliten i orden.

– Jeg har trent med veldig god kvalitet veldig, veldig lenge. Jeg har gjort mye jeg tror ingen andre gjør. Jeg har veldig stor tro på meg selv, understreker hun.



Hun fikk sin verdenscupdebut i Drammen i mars. Da endte det med en 51. plass. Nå regner hun med å få flere sjanser.

– Jeg fikk være med på et verdenscuprenn i forrige sesong. Nå funker det litt bedre. Jeg regner med det blir noen verdenscuprenn i år også, sier hun.

Og den store styrken til Konnerud-løperen?

– Hurtigheten på oppløpet, sier hun bestemt.

PS! Stavås Skistad pådro seg et gult kort for tjuvstart